Katonaság

Palit és Porost 1981 januárjában bevitték katonának, pedig megtettünk

mindent, hogy ez ne történjen meg. Azt lehetett csak elintézni,

hogy Óbudára, a művész századba vigyék őket. Itt volt Kardos Peti

barátunk és Berán Pityu, így együtt katonáskodtak.

Sok-sok katonatörténetet hallottam, de sokat voltak otthon is.

Lehet azt mondani, könnyű katonaéletük volt, de mégis bent kellett

lenni, így odalett a nagy szabadság.

Mi, a szüleimmel, szintén Óbudán laktunk, egy régi téglagyári

bánya fölött, éppen a bányagödör szélén, de fönt a hegyen. A katonák

kiképző gyakorlata ott folyt lent, a bányában.

Egyik reggel, amikor kimentem a teraszunkra, látom, hogy kis

hangyácskák dobják magukat hol jobbra, hol balra.

– Atomvillanás jobbról! – hallatszott, akkor balra dobták hasra

magukat.

– Atomvillanás balról! – akkor meg jobbra.

Na, mondom, szegényeket jól megdolgoztatják, majd bementem

a teraszról és csináltam a dolgomat.

Egyszer csak csengettek, így mentem ajtót nyitni. Négy gépfegyveres

katona állt az ajtóba, a fegyvert rám fogták, és elkiáltották

magukat:

– Pálinkát!

Szüleim kedvenc fekete címkés cseresznyepálinkája és a barna

címkés barackpálinkája bánta, de a katona úrfik vidáman tértek

vissza az alakulatukhoz, és persze nem utolsósorban én is életben

maradtam.